প্যারিস-হামলায় যুক্ত সাত জঙ্গির একজনকে চিহ্নিত করল পুলিশ। রবিবার সকালে ওই জঙ্গির পরিচয় সম্পর্কে নিশ্চিত হন তদন্তকারীরা। ২৯ বছরের ওই জঙ্গির নাম ওমর ইসমাইল মোস্তেফাই।
আইএস জঙ্গি ওমর ইসমাইলকে চিনিয়ে দিয়েছে তার কাটা আঙুল। কনসার্ট হল, অর্থাৎ যেখানে নাশকতার পরিমাণ সবথেকে বেশি, সেখানে হামলা চালিয়েছিল ওমর। এই ওমর কিন্তু একজন ফরাসি নাগরিক।
কে এই ওমর? প্যারিসের একটি দরিদ্র পরিবারের ছেলে সে। ছয় ভাইবোনের মধ্যে ওমর খুব ছোট বয়স থেকেই অপরাধে হাত পাকাতে শুরু করেছিল বলে পুলিশ জেনেছে। তার বিরুদ্ধে আটটি ছোটখাটো অপরাধের অভিযোগ থাকলেও, একটিবারের জন্যও তাকে জেলে পুরতে পারেনি পুলিশ।
কিন্তু অপরাধীদের খাতায় নাম ওঠায় ওমরের আঙুলের ছাপ পুলিশের রেকর্ডে ছিল। কনসার্ট হলে কাটা আঙুলের ছাপ ওমরের আঙুলের ছাপের সঙ্গে মিলে গিয়েছে। শনিবার স্থানীয় সময় গভীর রাতেই ওমরের বাবা এবং এক দাদাকে হেফাজতে নিয়েছে পুলিশ। ধৃত দাদা বলেছেন, ‘‘এই হত্যালীলা সম্পূর্ণ অসুস্থ মস্তিষ্কের লোকেদের কাজ। নইলে, এভাবে কেউ মানুষ খুন করতে পারে না। আমি প্যারিসে থাকি। চোখের সামনে দেখেছি রক্তে ভেসে যেতে শহরটাকে।’’ ওমরের দাদা এবং বাবা তদন্তে সম্পূর্ণ সহযোগিতার কথা পুলিশকে জানিয়েছেন।
এদিকে প্যারিসে হামলার পরেই ইউরোপ-জুড়ে শুরু হয়ে গিয়েছে চিরুনি তল্লাশি। বিশেষ করে সিরীয় শরণার্থীদের উপর কড়া নজর রাখা হচ্ছে। কেননা, তাঁদের ভিড়ে মিশেই যে আইএস জঙ্গিরা ইউরোপে ঢুকে পড়েছে এবং বিভিন্ন প্রান্তে ছড়িয়েছে, তা নিয়ে একপ্রকার নিশ্চিত গোয়েন্দারা।
বেলজিয়াম পুলিশ একের পর এক গ্রেফতারি চালিয়ে যাচ্ছে। ধৃতদের মধ্যে একজন রয়েছেন যিনি হামলার সময়ে প্যারিসে ছিলেন। কিন্তু ঠিক তার পরেই সীমান্ত পেরিয়ে বেলজিয়ামে চলে আসেন। সেই সঙ্গে একটি রহস্যময় গাড়ির সন্ধানও চালিয়ে যাচ্ছেন বেলজিয়ামের তদন্তকারীরা। গাড়িটি হামলার সময়ে প্যারিসের কনসার্ট হলের কাছাকাছি ছিল। রাতে বেলজিয়ামে আনা হয় সেটিকে।
জার্মানির বাভারিয়ায় গত সপ্তাহে গুলি ও বিস্ফোরক বোঝাই একটি গাড়ি আটক করে পুলিশ। গ্রেফতার করা হয় একজনকে। সেই ঘটনার সঙ্গে ফ্রান্সের হামলার কোনও যোগসূত্র রয়েছে কি না, তা খতিয়ে দেখা হচ্ছে।
তবে সবথেকে জোরদার তল্লাশি চলছে গ্রিসে। সিরীয় শরণার্থীদের অধিকাংশই গ্রিস দিয়ে ইউরোপ ঢুকেছিলেন। শরণার্থীদের কাগজপত্র খুঁটিয়ে পরীক্ষা করা হচ্ছে।